ଦେଶର ୨୬ ରାଜ୍ୟକୁ ବ୍ୟାପିଲା ବ୍ଲାକ୍ ଫଙ୍ଗସ୍ : ଚିକିତ୍ସିତ ହେଉଛନ୍ତି ୨୦ ହଜାର ରୋଗୀ - OTV Khabar.\nବିଭିନ୍ନ ରାଜ୍ୟରେ ଇଞ୍ଜେକ୍ସନର ଅଭାବ\nନୂଆଦିଲ୍ଲୀ : ଭୟ ବଢ଼ାଉଛି ବ୍ଲାକ୍ ଫଙ୍ଗସ୍ ସଂକ୍ରମଣ । ଦେଶରେ କରୋନା ସଂକ୍ରମଣ ସହ ବ୍ଲାକ୍ ଫଙ୍ଗସ୍ ମଧ୍ୟ ବ୍ୟାପିବାରେ ଲାଗିଛି । ମସ୍ତିଷ୍କକୁ ସିଧାସଳଖ ପ୍ରଭାବିତ କରୁଥିବା ଏହି ରୋଗ ବର୍ତ୍ତମାନ ଦେଶର ୨୬ ଟି ରାଜ୍ୟରେ ପହଞ୍ଚି ସାରିଛି । ପୂରା ଦେଶରେ ବର୍ତ୍ତମାନ ପ୍ରାୟ ୨୦ ହଜାର ବ୍ଲାକ୍ ଫଙ୍ଗସ ରୋଗୀ ଚିକିତ୍ସିତ ହେଉଛନ୍ତି । ଏହାରି ଭିତରେ ବଡ଼ ସମସ୍ୟା ହୋଇ ଉଭା ହୋଇଛି ଏହି ରୋଗରେ ବ୍ୟବହୃତ ହେଉଥିବା ଇଞ୍ଜେକ୍ସନ । ଦେଶରେ ଆବଶ୍ୟକ ଅନୁସାରେ ୧୦ ପ୍ରତିଶତ ଇଞ୍ଜେକ୍ସନ ମଧ୍ୟ ଉପଲବ୍ଧ ନାହିଁ ।\nତେବେ ଏ ସମ୍ପର୍କରେ କେନ୍ଦ୍ର ରସାୟନ ଓ ସାରମନ୍ତ୍ରୀ ଶ୍ରୀ ଡି.ଭି. ସଦାନନ୍ଦ ଗୌଡା କହିଛନ୍ତି , କେନ୍ଦ୍ର ସରକାର ରାଜ୍ୟ ତଥା କେନ୍ଦ୍ର ଶାସିତ ଅଞ୍ଚଳକୁ ଅତିରିକ୍ତ ୩୦,୧୦୦ ଭଏଲ୍ Amphotericin B ଇଞ୍ଜେକ୍ସନ ଆବଣ୍ଟନ କରିଛନ୍ତି । ସରକାର ମହାରାଷ୍ଟ୍ରକୁ ସର୍ବାଧିକ ୫,୯୦୦ ଏବଂ ଗୁଜୁରାଟକୁ ୫,୬୩୦ ଭଏଲ୍ Amphotericin B ଇଞ୍ଜେକ୍ସନ ଯୋଗାଇ ଦେଇଛନ୍ତି । Amphotericin ମ୍ୟୁକର୍ମାଇକୋସିସ୍ ଚିକିତ୍ସାରେ ବ୍ୟବହୃତ ହୁଏ । ଏହି ରୋଗକୁ ବ୍ଲାକ୍ ଫଙ୍ଗସ୍ ମଧ୍ୟ କୁହାଯାଏ, ଯାହା ନାକ, ଆଖି ଏବଂ ବେଳେବେଳେ ମସ୍ତିଷ୍କ ଉପରେ ଖରାପ ପ୍ରଭାବ ପକାଇଥାଏ ।\nକରୋନାରୁ ସୁସ୍ଥ ହେବା ପରେ ଚିନ୍ତା ବଢ଼ାଉଛି ବ୍ଲାକ୍ ଫଙ୍ଗସ୍ ବା ମ୍ୟୁକୋର୍ମାଇକୋସିସ୍। କରୋନାକୁ ହରାଇଥିବା ଡାଇବେଟିସ୍, କର୍କଟ, ହୃଦରୋଗ ଓ କିଡରଷ ସମସ୍ୟା ଥିବା ବ୍ୟକ୍ତି ସାବଧାନ ରୁହନ୍ତୁ । କାରଣ ରୋଗ ପ୍ରତିରୋଧକ ଶକ୍ତି କମ୍ ଥିବା ଏଭଳି ଲୋକଙ୍କୁ, ସହଜରେ ଆକ୍ରମଣ କରୁଛି। ବ୍ଲାକ୍ ଫଙ୍ଗସ୍ ପ୍ରାଥମିକ ଅବସ୍ଥାରୁ ଚିକିତ୍ସା ନକରାଇଲେ, ନାକ, ଆଖି, ମାଢ଼ି ହାଡ଼, ଏପରିକି ଫୁସଫୁସ୍ ଓ ମସ୍ତିଷ୍କକୁ ନଷ୍ଟ କରିଦେବା ସହ, ଜୀବନ ବି ନେଇଯାଉଛି ଏହି ଫଙ୍ଗାଲ୍ ଇନଫେକସନ୍। ଯଦିଓ ଏହା କିଛି ନୂଆ ରୋଗ ନୁହେଁ, ତଥାପି କରୋନା କାଳରେ ବହୁଗୁଣ ବଢ଼ିଯାଇଛି ଏହାର ପ୍ରାଦୁର୍ଭାବ।
